Малочны сьвет

**«Малочны сьвет»** — дзяржаўнае харчовае прадпрыемства Беларусі, заснаванае ў 1938 годзе ў якасьці «Гарадзенскага гарадзкога малочнага камбінату».

За 2024 год перапрацаваў звыш 540 000 тонаў малака, таму быў адным зь вядучых прадпрыемстваў малочнай галіны Беларусі. Налічваў звыш 1800 супрацоўнікаў. Звыш паловы вырабаў пастаўлялі за мяжу, пераважна ў Расею, Казахстан, Грузію, Турэччыну і Кітай. Вырабляў малако, вяршкі, кефір, ёгурт, сьмятану і тварог, а таксама масла, абястлушчаны сыр і да 60 гатункаў цьвёрдых і паўцьвёрдых сыроў тлустасьцю ад 20 да 55%, сухую сыроватку і марозіва ў вафельным ражку і кубку.

## Будова
На 2025 год у склад «Малочнага сьвету» ўваходзілі:
* Гарадзенскі малаказавод з 3-ма цэхамі — цэльнамалочных вырабаў, сыраробным, марозіва і сухіх малочных вырабаў;
* 2 вытворчыя цэхі «Бераставіца» і «Скідзель» (Гарадзенскі раён);
* малакапрыёмны пункт «Індура» (Гарадзенскі раён);
* участак безалькагольных напояў «Парэчча» (Гарадзенскі раён);
* Шчучынскі масласырзавод з вытворчым цэхам у Слоніме;
* Зьдзецельскі сыраробны завод;
* земляробчае прадпрыемства «МілкАгра» ў Вялікай Бераставіцы.

Уласная сетка фірмовага гандлю налічвала 6 крамаў у Гарадзенскай вобласьці, зь іх па 2 у Горадні і Зьдзецелі і па адной у Скідалі і Шчучыне.

## Вырабы
На 2025 год «Малочны сьвет» вырабляў:
* 19 відаў цэльнамалочных вырабаў, у тым ліку пастэрызаванае і стэрылізаванае малако, кефір, сьмятану, пражанку, тварог, узьбіты мяккі сыр, вяршкі, ёгурт, сыраквашу і айран;
* 37 відаў сыроў, у тым ліку 4 плаўленых, пармэзан і тыльзыцкі;
* 4 гатункі вагавага і фасаванага масла тлустасьцю ад 67 да 82,5%;
* 3 віды дэсэртаў, у тым ліку тварожны крэм і глязураваныя сыркі;
* 19 гатункаў марозіва, у тым ліку плямбір у вафельным ражку і кубку, эскімо і вагавы з 14 напаўняльнікамі, двухслаёвы і бяз цукру, крэм-бруле і ў тубах, узбагачаны кальцам і з разынкамі, а таксама вяршковае і з сыроваткі бяз тлушчу;
* прэсную і мінэральную ваду, у тым ліку газаваную;
* сухую малочную сыроватку ў мяхах па 25 кг.

## Мінуўшчына
У 1938 годзе заснавалі «Гарадзенскі гарадзкі малочны камбінат» магутнасьцю 10 тонаў сыравіны за содні. У 1967 году магутнасьць прадпрыемства павялічылі да 50 тонаў сыравіны за содні. У 1993 году магутнасьць перапрацоўкі павысілі да 240 тонаў за содні. У лістападзе 1996 году прадпрыемства пераўтварылі ў ААТ «Горадня Малкамбінат». У сьнежні 2004 году далучылі сельскагаспадарчы вытворчы каапэратыў «Бераставічанка», які пераўтварылі ў прадпрыемства «АграСьвет», а 11 верасьня 2020 году перайменавалі ў «МілкАгра». 22 траўня 2007 году камбінат перайменавалі ў «Малочны сьвет», паі якога 14 чэрвеня 2007 году разьмясьцілі на Беларускай валютна-фондавай біржы. 11 траўня 2018 году «Малочны сьвет» выявіў у Маскве і лябараторна пацьвердзіў нізкаякасную падробку масла пад сваім таварным знакам з боку расейскага вытворцы. 4 верасьня 2018 году прадпрыемства атрымала дазвол на пастаўку сваіх вырабаў у краіны Эўразьвязу.

У сьнежні 2019 году да «Малочнага сьвету» далучылі «Зьдзецельскі сыраробны завод» і «Шчучынскі масласырзавод». У выніку магутнасьць перапрацоўкі прадпрыемства вырасла з 260 000 да 460 000 тонаў за год, бо магутнасьць «Шчучынскага масласырзаводу» з даччынымі «Слонімскім малочнымі прадуктамі» складала 164 000 тонаў, а «Зьдзецельскага сырзаводу» — 43 000 тонаў за год. Праз гэта ў 2020 годзе выручка вырасла на 90% да 631 млн рублёў, а прыбытак — на 33% да 61,5 млн рублёў пры рэнтабэльнасьці продажаў у 14%. За мяжу вырабы пастаўлялі ў асноўным у Расею, Кітай, Украіну, Азэрбайджан і Малдову. Сыравінная зона прадпрыемства складалася зь 53-х гаспадарак у 8 раёнах Гарадзенскай вобласьці. На «Малочным сьвеце» працавала 1900 чалавек. Звыш 91% паёў прадпрыемства знаходзілася ў дзяржаўнай уласнасьці.

У студзені 2023 году «Малочны сьвет» пачаў вытворчасьць марозіва бяз цукру, а ў чэрвені 2023-га — безьляктознага марозіва. 10 лютага 2023 году прадпрыемства ўганаравалі ордэнам Працоўнай Славы за ўдалую дзейнасьць і высакаякасныя вырабы.

### Кіраўнікі
* В. Г. Кудзін (1948—1951)
* С. К. Сарокін (1951—1952)
* М. М. Ванюкевіч (1952—1954)
* М. Ф. Варанцоў (1954—1955)
* В. Д. Сазонаў (1955—1966)
* І. М. Мышко (1966—1969)
* Т. П. Званарова (1969)
* Р. А. Анікіна (1969—1982)
* Ёсіф Шышко (1982—2011)
* Марына Анікеева (ад 2012 году)

## Крыніцы

## Вонкавыя спасылкі
* 

Катэгорыя:Прамысловыя прадпрыемствы Беларусі
Катэгорыя:Прадпрыемствы Гарадзенскай вобласьці
Катэгорыя:Арганізацыі Горадні
Катэгорыя:Беларускія харчовыя кампаніі
Катэгорыя:Арганізацыі, заснаваныя ў 1938 годзе